
Projekteerimistingimuste kinnitamine
(Tallinna mnt 73 kinnistule autopesula hoone püstitamine ilma detailplaneeringu koostamata)
	1. ASJAOLUD JA MENETLUSE KÄIK




22.08.2017. a taotles (linnavalitsuse dokumendiregistris nr 8436/1-14) AS AQUA MARINA, registrikood 10120426, asukoht Võru tn 79, Tartu linn, mille esindajana tegutseb Urmas Koch volikirja alusel, Narva Linnavalitsuse Arhitektuuri- ja Linnaplaneerimise Ametilt projekteerimistingimusi Tallinna mnt 73 kinnistule autopesula hoone püstitamiseks ilma detailplaneeringu koostamata. Projekteerimistingimuste taotluse läbivaatamise eest riigilõiv on tasutud. 

Kavandatakse olemasoleva teenindusjaama-tanklahoone kõrvale uue eraldi autopesula hoone püstitamist. Uue hoone olulised tehnilised näitajad: ehitisealune pind 80,7 m2, maht 468 m3, kõrgus 5,9 m, laius 6,3 m, pikkus 12,8 m, korruselisus 1, kasutamise otstarve: sõidukite teeninduse hoone.

Vastavalt kinnistusraamatust väljavõttele Tallinna mnt 73 ärimaa kuulub AS-le AQUA MARINA.
Narva Linnavolikogu 24.01.2013. a otsusega nr 3 kehtestatud Narva linna üldplaneeringuga on Tallinna mnt 73 maakasutuse sihtotstarbeks määratud äri reservmaa.
Planeerimisseaduse § 125 lõike 5 punktide 1 ja 2 kohaselt kohaliku omavalitsuse üksus võib lubada detailplaneeringu koostamise kohustuse korral detailplaneeringut koostamata püstitada või laiendada projekteerimistingimuste alusel olemasoleva hoonestuse vahele jäävale kinnisasjale ühe hoone ja seda teenindavad rajatised, kui: ehitis sobitub mahuliselt ja otstarbelt piirkonna väljakujunenud keskkonda, arvestades sealhulgas piirkonna hoonestuslaadi ning üldplaneeringus on määratud vastava ala üldised kasutus- ja ehitustingimused, sealhulgas projekteerimistingimuste andmise aluseks olevad tingimused, ning ehitise püstitamine või laiendamine ei ole vastuolus ka üldplaneeringus määratud muude tingimustega.
Narva Linnavalitsuse Arhitektuuri- ja Linnaplaneerimise Amet on seisukohal, et autopesula hoone püstitamine ei ole planeerimisseaduse ja Narva linna üldplaneeringuga vastuolus, kuna hoonestus sobituks mahuliselt (Tallinna mnt 73 olemasoleva teenindusjaama-tanklahoone senine maht 845 m3 ning Tallinna mnt 73 uue autopesula hoone planeeritav maht 468 m3) ja otstarbelt piirkonna väljakujunenud keskkonda (Tallinna mnt 73 olemasoleva teenindusjaama-tanklahoone kasutamise otstarve: sõidukite teeninduse hoone ning Tallinna mnt 73 uue autopesula hoone kasutamise otstarve: sõidukite teeninduse hoone) ning kinnistu sihtotstarvet (ärimaa) ei muudetaks.
Narva linna üldplaneeringu seletuskirja punkti 2.2.2 kohaselt hooneid ei tohi püstitada krundi piirile lähimale, kui 5,0 m. Kaugused Tallinna mnt 73 autopesula hoonest kuni naaberkruntide piirideni on üle 5,0 m, mis on vastavuses Narva linna üldplaneeringus sätestatuga.
Lähtudes eeltoodust võib kohalik omavalitsus lubada ilma detailplaneeringut koostamata 468 m3 mahuga autopesula hoone püstitamist ja selleks ehitusprojekti koostamist.
Autopesula hoone ehitamisega ei kavandata tegevusi, mis kuuluvad keskkonnamõju hindamise ja keskkonnajuhtimissüsteemi seaduse (KeHJS) § 6 lõikes 1 nimetatud olulise keskkonnamõjuga tegevuste loetellu. Samuti ei kuulu kavandatav tegevus KeHJS § 6 lõikes 2 ja Vabariigi Valitsuse 29. augusti 2005 määruses nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu” nimetatud tegevuste hulka. Seega  puudub otsustajal kohustus eelhinnangu läbiviimiseks.
	2. ÕIGUSLIKUD ALUSED



       2.1  Planeerimisseaduse § 125 lõike 5 punktide 1 ja 2 kohaselt kohaliku omavalitsuse üksus võib lubada detailplaneeringu koostamise kohustuse korral detailplaneeringut koostamata püstitada või laiendada projekteerimistingimuste alusel olemasoleva hoonestuse vahele jäävale kinnisasjale ühe hoone ja seda teenindavad rajatised, kui: ehitis sobitub mahuliselt ja otstarbelt piirkonna väljakujunenud keskkonda, arvestades sealhulgas piirkonna hoonestuslaadi ning üldplaneeringus on määratud vastava ala üldised kasutus- ja ehitustingimused, sealhulgas projekteerimistingimuste andmise aluseks olevad tingimused, ning ehitise püstitamine või laiendamine ei ole vastuolus ka üldplaneeringus määratud muude tingimustega.
       2.2  Ehitusseadustiku §28 kohaselt projekteerimistingimused annab kohaliku omavalitsuse üksus, kui seaduses ei ole sätestatud teisiti.
	3. OTSUS




Kinnitada projekteerimistingimused Tallinna mnt 73 kinnistule autopesula hoone püstitamiseks ilma detailplaneeringu koostamata järgnevalt:   
	

	3.1
Projekt koostada ja vormistada Eesti Vabariigis kehtivate seaduste, määruste, projekteerimisnormide, standardite ja juhendite alusel, sealhulgas:

- ehitusseadustik;

- Narva Linnavolikogu 24.01.2013. a otsusega nr 3 kehtestatud Narva linna üldplaneering;

- Narva Linnavalitsuse 13.08.2014. a määrus nr 25 “Geodeetiliste mõõdistus- ja uurimistööde tegemise kord”;

- Eesti Standard EVS 932:2017 „Ehitusprojekt”;

- Eesti Standard EVS 843:2016 „Linnatänavad”.

3.2
Asendiplaani koostamise aluskaardiks võtta aktualiseeritud (olemasolevat situatsiooni tõeselt kajastav, sh tehnovõrgud) digitaalselt mõõdistatud geodeetiline alusplaan täpsusastmega M 1:500, kus on esitatud andmed koostaja kohta (ettevõtja nimi, litsentsi nr, töö nr, mõõdistamise aeg). Geodeetiline alusplaan peab olema vastu võetud Narva Linnavalitsuse Arhitektuuri- ja Linnaplaneerimise Ameti geodeesia ja kaartide laadimise spetsialisti poolt. Seletuskirjas esitada alusplaani vastuvõtmise kuupäev.
3.3
Projekteerijal võtta tehnovõrkude kaitsevööndite valdajatelt ja maaomanikelt nõusolek ehitustööde läbiviimiseks.

3.4
Projekt kooskõlastada Tallinna mnt 73 kinnistu omanikuga.

3.5
Projekteerimistingimused ja kooskõlastuste koondtabel esitada projekti lisadena.

3.6       Esitada projektiosa, kus on toodud projekteeritud hoone vastavus energiatõhususe miinimumnõuetele.
3.7
Ehitiste tehnilised näitajad (sh projekteeritavad välisvõrgud) esitada vastavalt Majandus- ja taristuministri (edaspidi: MTM) 05.06.2015. a määrusele nr 57 „ Ehitise tehniliste andmete loetelu ja arvestamise alused “. Soovitavalt vormistada tabelite abil. 

3.8
Esitada iga ehitise kasutamise otstarve ja kood vastavalt MTM 02.06.2015. a määrusele nr 51 „Ehitise kasutamise otstarvete loetelu”.

3.9
Esitada Arhitektuuri- ja planeerimise osakonnale kooskõlastamiseks hoone eskiis. Eskiisi ja kaaskirja võib esitada e-postile: info@narvaplan.ee.

3.10
Peale eskiisi kooskõlastamist esitada EHR süsteemi kaudu Ehitusseadustiku lisas 1 toodud nõutavad dokumendid.

3.11
Situatsiooniskeem: kasutada ortofotot Maa-ameti kardiserverist.

3.12
Asendiplaan esitada mõõtkavas 1:500 või 1:250. Asendiplaanil esitada lisaks tabel: „Ehitiste eksplikatsioon” ning kinnistu tehnilised näitajad. Asendiplaanil esitada projekteeritava ala piirid, uue hoone olulised näitajad ja mõõtmed, kaugused lähimate piiride ja ehitisteni, likvideeritavad objektid, olemasolevad ja projekteeritavad välisvõrgud, parkimiskohad, sisse- ja väljasõit krundilt, transpordi liiklussuunad jne. Määratleda pinnakatted. Määrata krundi täisehituse % ning haljastuse %. 

3.13
Esitada ehitusgeoloogiliste uurimistööde andmed. Nimetada hoonet kandev pinnasekiht lähtudes ehitusgeoloogilistest tingimustest. 

3.14
Hoone värvivaated esitada mõõtkavas 1:50 või 1:100. Vaadetel näidata välisviimistluse ja värvilahenduse pass, viited koos välisviimistluse passi numbritega, vaadete tähistused jne. Välisviimistluse ja värvilahenduse passis esitada välisviimistluse materjalide nimetused ja värvikoodid, värvikataloogi nimetus. Metallosade värvitoonid esitada RAL kataloogi järgi.

3.15
Joonistel esitada projekteeritava ala piirid.

3.16
Lubatud uute hoonete arv krundil: 1.

3.17
Asukoht: hoonet ei tohi püstitada krundi piirile lähemale, kui 5,0 m.

3.18
Lubatud hoone maapealse osa korruste arv: 1.

3.19
Lubatud hoone kõrgus: 5,9 m + 5% (tehniliste näitajate täpsustamiseks ja korrigeerimiseks konstruktiivse lahenduse väljatöötamisel) 

3.20
Lubatud hoone maht maapinnast kuni katuse kõrgeima jooneni: 468 m3 + 5% (tehniliste näitajate täpsustamiseks ja korrigeerimiseks konstruktiivse lahenduse väljatöötamisel).

3.21
Arhitektuurne lahendus peab olema esinduslik ning mõjuma „esteetiliselt puhastatuna”. Olemasoleva ja uue hoone arhitektuur ja värvilahendus peavad harmoneeruma teineteisega. Kujunev kompleks peab moodustama professionaalselt lahendatud arhitektuurse terviku.
3.22     Lahendada autopesula heitvee kogumine, nende puhastamine õli-liivapüüduri kaudu ning kanaliseerimine.
3.23
Transpordi juurdepääs krundile: olemasolev.

3.24
Parkimine: Tallinna mnt 73 kinnistu piirides. 
3.25     Lubatud teekatted: vastavalt Narva linna heakorra eeskirjale.

3.26
Jäätmete käitlemine: vastavalt Narva jäätmehoolduseeskirjale.

3.27
Muud nõuded: vastavalt projekti tellija lähteülesandele, ehitusseadustiku ja Narva linna üldplaneeringu nõuetele, Eesti Vabariigis kehtivate seaduste, määruste, standardite ning kohaliku omavalitsuse poolt vastuvõetud õigusaktide nõuetele.

	

	4.  RAKENDUSSÄTTED




4.1    Käesolevad projekteerimistingimused on kehtivad kuni 01.10.2022. a.
4.2    Käesolev otsus jõustub alates teatavakstegemisest.

4.3    Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.

Aleksandr Jefimov

Linnavolikogu esimees

